b"\n_START_ARTICLE_\nGruffydd ap Rhys\n_START_SECTION_\nBiografia\n_START_PARAGRAPH_\nDespr\xc3\xa9s de la mort del pare d'en Gruffydd Rhys ap Tewdwr en l'any 1093, Deheubarth va ser enva\xc3\xaft pels normands, i Gruffydd va passar la seva inf\xc3\xa0ncia i joventut a Irlanda. Va tornar de l'exili en l'any 1113, i despr\xc3\xa9s de diversos anys de voltar pel pa\xc3\xads pogu\xc3\xa9 aplegar prou homes com per atacar diverses ciutats i castells normands el 1116 amb un cert \xc3\xa8xit. En atacar Aberystwyth, per\xc3\xb2, fou ven\xc3\xa7ut i el seu ex\xc3\xa8rcit es dispers\xc3\xa0._NEWLINE_Gruffydd pact\xc3\xa0 amb el rei Enric I d'Anglaterra i aquest li permet\xc3\xa9 de regir una part del regne de son pare, el Cantref Mawr, per b\xc3\xa9 que hagu\xc3\xa9 de patir pressions dels normands i el 1127 hagu\xc3\xa9 de fugir a Irlanda per un temps.\n_START_SECTION_\nRebel\xc2\xb7li\xc3\xb3\n_START_PARAGRAPH_\nEn l'any 1136 Gruffydd s'ali\xc3\xa0 amb Owain Gwynedd i Cadwaladr, els fills de Gruffydd ap Cynan de Gwynedd, en una revolta contra la dominaci\xc3\xb3 normanda. Mentre el seu home era lluny de casa, la seva esposa Gwenllian reun\xc3\xad un ex\xc3\xa8rcit i atac\xc3\xa0 el castell normand de Kidwelly, per\xc3\xb2 fou ven\xc3\xa7uda i morta. Mentrestant, els aliats Gruffydd, Owain i Cadwaladr obtingueren una vict\xc3\xb2ria aclaparadora sobre els normands a la batalla de Crug Mawr, a prop d'Aberteifi, aquell mateix any."